text: একাদশ জাতীয় সংসদ নির্বাচনের আগে নতুন করে ওয়াজ-মাহফিলের অনুমতি না দিতে নির্দেশনা দিয়েছে নির্বাচন কমিশন (ইসি)। এছাড়া ধর্মীয় অনুষ্ঠানের ক্ষেত্রেও বিধি-নিষেধ রাখার কথা বলেছে ইসি। বিশেষ প্রয়োজনে রিটার্নিং কর্মকর্তার লিখিত অনুমতি সাপেক্ষে আয়োজিত ধর্মীয় অনুষ্ঠানে নির্বাহী ম্যাজিস্ট্রেট উপস্থিত থাকতে বলা হয়েছে।
  মঙ্গলবার ইসির যুগ্ম-সচিব ফরহাদ আহম্মদ খান স্বাক্ষরিত নির্দেশনাটি সব রিটার্নিং কর্মকর্তার কাছে পাঠানো হয়েছে।
  ইতোমধ্যে যেসব ধর্মীয় সভা বা ওয়াজ তারিখ নির্ধারিত হয়েছে অথবা বিশেষ কারণে আয়োজনের একান্তই প্রয়োজন হলে রিটার্নিং কর্মকর্তার লিখিত অনুমতি নিয়ে আয়োজন করতে হবে। এসব অনুষ্ঠানে কোনো প্রার্থী, রাজনৈতিক দলের সদস্য বা অন্য কেউ নির্বাচনি প্রচার বা কারও পক্ষে বক্তব্য রাখতে পারবে না। চিঠিতে আরও বলা হয়েছে, এসব ধর্মীয় অনুষ্ঠান বা ওয়াজ-মাহফিলে রিটানিং কর্মকর্তা নিয়োজিত একজন নির্বাহী ম্যাজিস্ট্রেট নিয়োজিত করতে হবে।